钦定古今图书集成/明伦汇编/官常典/第308卷 > 唐
## 钦定古今图书集成/明伦汇编/官常典/第308卷 > 唐

唐始设户部尚书，侍郎二人佐之，有户部、度支、金部、
仓部之属，并设郎中、员外郎、主事诸员。

按《唐书百官志》：“唐之官制，其名号禄秩，虽因时增损，
而大抵皆沿隋。故尚书省其属有六，尚书二曰户部。
户部尚书一人，正三品；侍郎二人，正四品下。掌天下
土地人民钱谷之政，贡赋之差。其属有四，一曰户部，
二曰度支，三曰金部，四曰仓部。”

户部郎中二人，从五品上；员外郎，从六品上。掌户口、
土田、赋役、贡献、蠲免、优复、姻婚、继嗣之事。以男女之
黄、小、中、丁、老为之帐籍，以永业、口分、园宅均其土田，
以租、庸、调敛其物，以九等定天下之户，以为尚书、侍
郎之贰。其后以诸行郎官判钱谷，而户部度支郎官
失其职矣。会昌二年著令，以本行郎官分判钱谷，户
部巡官二人，主事四人，度支主事二人，金部主事三
人，仓部主事三人，从九品上。以主事令史、书令史署
覆文案，出符目；以亭长启闭、传禁约，以掌固守当仓
库及陈设。

〈注〉高宗即位，改民部曰“户部。”龙朔二年，改户部曰《司元》，度支曰《司度》，金部曰《司珍》，仓部曰《司庾》。光宅元年，改户部曰《地官》。天宝十一载，改金部曰《司金

仓部：曰《司储》。有户部令史十七人，书令史三十四人，计史一人，亭长六人，掌固十人；度支令史十六人，书令史三十三人，计史一人，掌固四人。金部主事三人，令史十人，书令史二十一人，计史一人，掌固四人；仓部令史十二人，书令史二十三人，计史一人，掌固四人。

度支郎中、员外郎各一人，掌天下租赋物产丰约之
宜，水陆道涂之利，岁计所出而支调之，以近及远，与
中书、门下议定乃奏。

金部郎中、员外郎各一人，“掌天下库藏出纳、权衡度
量之数，两京市、互市、和市、宫市交易之事，百官、军镇、
蕃客之赐，及给宫人、王妃、官奴婢衣服。”

仓部郎中、员外郎各一人，掌天下军储，出纳租税、禄
粮、仓廪之事。以木契百，合诸司出纳之数，以义仓、常
平仓备凶年，平谷价。

司农寺：卿一人，从三品；少卿二人，从四品上。掌仓储
委积之事。总上林、太仓、钩盾、𣜦官四署及诸仓、司竹、
诸汤、宫苑、盐池、诸屯等监。凡京都百司官吏禄禀，朝
会、祭祀所须皆供焉。籍田则进耒耜。丞六人，从六品
上。总判寺事。凡租及槀秸至京都者，阅而纳焉。官户
奴婢有技能者配诸司；妇人入掖庭，以类相偶。行宫
“监牧”及赐王公、公主，皆取之。凡孳生鸡彘，以户奴婢
课养。俘口则配轻使，始至，给禀食。主簿二人，从七品
上；录事二人。

〈注〉龙朔二年，改司农寺曰司稼寺。有府三十八人，史七十六人，计史三人，亭长九人，掌固七人。

按《六典》，“司农卿之职，掌邦国仓储委积之事。统上林、
太仓、钩盾、𣜦官四署，与诸监之官属，谨其出纳，而修
其职务”；少卿为之贰。凡京都百官吏禄禀，皆仰给焉。